The Kelly Family

**The Kelly Family** je bila američka muzička grupa irskog porijekla, čiji su članovi bili mnogobrojna porodica Kelly. Na njihovom repertoaru bile su pretežno rock, pop i folk pjesme. Velike uspjehe imali su u mnogim evropskim zemljama, ali i drugim dijelovima svijeta, a naročito u Njemačkoj, državama Beneluksa, Skandinaviji, Poljskoj, Španiji i Portugalu. Od početka 1980tih do kraja karijere prodali su preko 20 miliona albuma.

Dugo godina početkom karijere, grupa je imala putujući karakter i imidž *ciganske* muzike, a nastupali su u gotovo svim krajevima Evrope, putujući u vlastitom dvospratnom autobusu ili brodu. Taj imidž su naglašavali svojom upadljivom, često ručno izrađenom odjećom, te dugom kosom koju su imali i muški i ženski članovi grupe. Pri kraju karijere, postepeno su prešli u *mainstream* izgled.

## Počeci
Grupa je svoje početke imala u maju 1965. kada su Daniel Kelly stariji i njegova prva supruga Joanne napustili SAD te sa svojom djecom Danielom ml., Kathleen (Kathy) i Paulom doselili se u Španiju, gdje je Daniel otvorio antikvarnicu. Međutim, ubrzo se razveo od Joanne koja se vratila u SAD sa sinom Danielom ml. koji je bio invalid. Godine 1970. Daniel je oženio Barbaru Ann Suokko, sa kojom je imao osmoro djece, među kojima je najstariji John rođen 1967. a najmlađi Angelo rođen 1981. Djecu su obrazovali kod kuće i učili ih muzici i plesu.

Najstarija djeca Caroline, Kathy i Paul oformili su grupu *The Kelly Kids* 1974. s kojom su imali prve nastupe na lokalnim događajima i zabavama. Postepeno su postali poznati u Španiji te su se 1975. pojavili i na španskoj televiziji. Vremenom su se grupi pridruživali i mlađi članovi porodice, kako su odrastali i učili svirati razne instrumente. Nakon što su postali popularni u Španiji, započeli su 1976. turneju u Italiji, Njemačkoj i Holandiji pod novim imenom *The Kelly Family*, a 1977. nastupali su i u Irskoj. Godinu kasnije, ponovno su imali turneju, ali ovog puta u dvospratnom autobusu, koji će kasnije postati njihov zaštitni znak. Roditelji, Daniel i Barbara pridružili su se grupi, a Barbara je čak nastupala sa bebom u naručju.

Godine 1977. potpisali su prvi ugovor sa izdavačkom kućom u Njemačkoj. Prvi veći hit napravili su 1980. sa pjesmom *Who'll Come With Me* (David's Song), a solo dionicu pjevao je tada 12-godišnji John Kelly. Pjesma sa galskom melodijom koju je komponovao Vladimir Cosma bila je tematska melodija njemačke televizijske produkcije *Avanture Davida Balfoura*, snimljenih po romanu *Oteti* Roberta Louisa Stevensona. Pjesma se također popela i na prva mjesta muzičkih ljestvica u Holandiji i Belgiji, a u Njemačkoj je ušla među 20 najboljih.

Svoje pjesme su uglavnom pisali sami. Teme pjesama su pretežno događaji iz njihovog života, a dosta utjecaja ima njihova katolička religioznost.

Barbara Kelly je umrla 1982. od posljedica raka dojke, nedugo nakon rođenja najmlađeg djeteta, sina Angela. Njene posljednje riječi upućene porodici bile su "Nastavite pjevati!" Grupa je nakon toga nastavila snimati, a Daniel Kelly je 1980tih osnovao vlastitu izdavačku kuću. Kada su najstarija djeca odrasla, Caroline i Paul su napustili grupu. Caroline je postala medicinska sestra, a Paul je postao kuhar. Otac Daniel je 1990. doživio moždani udar, ali je i pored lošeg zdravlja bio na čelu grupe sve do svoje smrti 2002. godine.

Vrhunac karijere grupa je doživjela početkom 1990tih. Njihov album *[[Over the Hump]]* 1994. prodan je u preko 2,25 miliona primjeraka samo u Njemačkoj, te 4,5 miliona primjeraka širom Evrope. Nakon tog albuma, 1995. održali su koncert u Beču pred oko 250.000 obožavatelja. Iste godine napunili su Westfalenhalle u Dortmundu devet puta uzastopno, što ni jedan muzičar nakon njih nije uspio. Godine 1996. započeli su svoju prvu *Stadium Tour* turneju, puneći neke od najvećih evropskih pozornica. Godine 1998. kupili su dvorac Gymnich u blizini Kölna. Nakon smrti oca Daniela 2002. grupa je učestvovala na njemačkom izboru za Eurosong pjesmom koju je izvodila Maite Kelly *I wanna be loved*, te su zauzeli 4. mjesto. Iste godine, Barbyina bolest ju je prisilila da napusti grupu, a na razočarenje mnogih obožavatelja, Paddy je ošišao svoju dugu kosu te se pridružio katoličkoj zajednici svetog Ivana u Francuskoj, ali ju je 2011. napustio i ponovno se posvetio muzici. Većina drugih članova grupe su započeli svoje solo karijere, uz povremene zajedničke nastupe, kao i uz svoje supruge, pošto se i Jimmyjeva i Johnova supruga također bave muzikom.

Zbog velikog interesa obožavatelja, imali su kraću turneju u Njemačkoj 2007. godine.

## Diskografija
### Studijski albumi
* 1979. - *The Kelly Family*
* 1979. - *Lieder der Welt* 
* 1979. - *Festliche Stunden bei der Kelly Family*
* 1979. - *Who'll Come With Me*
* 1980. - *Wanderlieder*
* 1980. - *Ein Vogel kann im Käfig nicht fliegen*
* 1980. - *Stargala*
* 1980. - *Kelly Family Loves Christmas and You*
* 1980. - *Christmas All Year*
* 1980. - *Guten Abend, gut' Nacht*
* 1981. - *Liederreise*
* 1981. - *Wonderful World*
* 1984. - *Une famille c’est une chanson*
* 1984. - *Unsere schönsten deutschen Lieder*
* 1989. - *Keep on Singing*
* 1990. - *New World*
* 1991. - *Honest Workers*
* 1992. - *Street Life*
* 1993. - *Wow*
* 1994. - *Greensleeves*
* 1994. - *Mull of Kintyre*
* 1994. - *[[Over the Hump]]*
* 1994. - *Christmas for All*
* 1996. - *[[Almost Heaven]]*
* 1997. - *[[Growin’ Up]]*
* 1998. - *From Their Hearts'
* 2002. - *La Patata*
* 2004. - *Homerun*
* 2005. - *Hope''

## Galerija
 
Datoteka:Kathy Kelly 2707 adj.JPG|Kathy Kelly, 2010.
Datoteka:Patricia kelly ostrava 5 11 1997 adj.JPG|Patricia Kelly, 1997.
Datoteka:Jimmy Kelly Family.jpg|Jimmy Kelly, 2009.
Datoteka:1599 Joey Kelly.JPG|Joey Kelly, 2011.
Datoteka:0940 Maite Kelly.JPG|Maite Kelly, 2011.
Datoteka:Angellokellymadrid.jpg|Angelo Kelly, 2009.


## Reference

## Vanjske veze

*Zvanična stranica Angelo Kelly
*Zvanična stranica Maite Kelly
*Zvanična stranica Paddy Kelly
*Zvanična stranica Joey Kelly
*Zvanična stranica Jimmy Kelly
*Zvanična stranica Kathy Kelly
*Detaljno porodično stablo porodice Kelly